A BIZOTTSÁG 999/2008/EK RENDELETE
(2008. október 14.)
a felvásárlást, raktározást és forgalomba hozatalt magukban foglaló intervenciós intézkedések finanszírozási költségeire alkalmazandó kamatlábaknak az EMGA 2009. számviteli évére történő meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 3. cikke (3) bekezdésére,
mivel:
(1)
Az 1290/2005/EK rendelet részletes alkalmazási szabályainak a közraktározás formájában megvalósuló intervenciós intézkedések Európai Mezőgazdasági Garanciaalap (EMGA) általi finanszírozása és a tagállamok kifizető ügynökségei által végrehajtott közraktározási műveletek könyvelése tekintetében történő megállapításáról szóló, 2006. június 21-i 884/2006/EK bizottsági rendelet (2) 4. cikke (1) bekezdésének a) pontja előírja, hogy a tagállamok által a termékek felvásárlása érdekében mozgósított tőke pénzügyi költségeit az említett rendelet IV. mellékletben részletezett módon, az egész Közösségben egységesen alkalmazott kamatláb alapján kell megállapítani.
(2)
A Közösség egészében alkalmazott egységes kamatlábat a három hónapos és a tizenkét hónapos határidős EURIBOR kamatlábnak a 884/2006/EK rendelet IV. melléklete I.2. pontja első albekezdése szerinti tagállami értesítés előtti hat hónapban megállapított értékeinek egyharmaddal, illetve kétharmaddal súlyozott átlagaként számítandó ki. Ezt a kamatlábat az Európai Mezőgazdasági Garanciaalap (EMGA) minden számviteli évének elején meg kell állapítani.
(3)
A Közösség által megállapított egységes kamatlábnál alacsonyabb kamatlábat bejelentő tagállamok esetében azonban - a 884/2006/EK rendelet IV. melléklet 1.2. pontjának második albekezdésével összhangban - egyedi kamatláb rögzítésére kerül sor. Ezenkívül, ha egy tagállam nem közli kamatköltségei átlagos mértékét a számviteli év végéig, a Bizottság az e tagállamra vonatkozó kamatlábat az egész Közösségre vonatkozóan rögzített egységes kamatlábbal azonos szinten rögzíti.
(4)
Tekintettel a tagállamok által a Bizottsághoz eljuttatott értesítésekre, indokolt az említett különböző tényezők figyelembevételével rögzíteni az EMGA 2009. számviteli évre vonatkozó kamatlábakat.
(5)
Az e rendeletben előírt intézkedések összhangban vannak a mezőgazdasági alapok bizottságának véleményével,
ELFOGADTA EZT A RENDELETET:
1. cikk
A tagállamok azon kiadásai vonatkozásában, amelyek intervenciós termékek vásárlására szánt pénzeszközök mozgósításakor merültek fel, és amelyek az Európai Mezőgazdasági Garanciaalap (EMGA) 2009. számviteli évi költségvetésének terhére írandók, a 88/2006/EK rendelet IV. melléklete szerinti kamatlábak az említett rendelet 4. cikke (1) bekezdésének a) pontjának alkalmazásában a következők:
a)
4,1 % a Franciaországra, Írországra és Csehországra alkalmazandó egyedi kamatláb esetében;
b)
4,3 % a Szlovákiára alkalmazandó egyedi kamatláb esetében;
c)
4,4 % a Hollandiára és Svédországra alkalmazandó egyedi kamatláb esetében;
d)
4,5 % a Görögországra alkalmazandó egyedi kamatláb esetében;
e)
5,0 % az azon tagállamokra alkalmazandó egységes közösségi kamatláb esetében, amelyekre nem rögzítettek egyedi kamatlábat.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2008. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. október 14-én.